‘Hartmunt’ wen internasionale prys | Netwerk24
Deur Elvira Wood 13 Februarie 2019 05:15
’n R2-silwermunt wat die eerste hartoorplanting uitbeeld, is bekroon as die munt wat ’n hedendaagse gebeurtenis wêreldwyd die beste uitbeeld.
Die “hartmunt” waar die klein tiekie duidelik te sien is op die groter kroon. Foto: SA Munt
Die munt het onlangs dié prys in Berlyn, Duitsland, gewen op die Munt van die Jaar-kompetisie wat deur Krause Publications aangebied word.
Die herdenkingstel bestaan eintlik uit twee munte: ’n kroon (die R2-stuk) en ’n tiekie (2,5c). Die kroon beeld aan die agterkant ’n torso uit met ’n sirkel waar die hart is, en die tiekie is ontwerp om daarin te pas. Dit beeld die hartoorplanting uit.
Aan die voorkant van die kroon is ’n protea en daarop staan “South Africa” en “2017”.
Die letters CNB kom ook daarop voor. Dit is die voorletters van prof. Christiaan Neethling Barnard, wat die eerste hartoorplanting gedoen het.
Lees ook: Munte met hart vier Chris Barnard se oorplanting
In Krause Publications se kompetisie is daar buiten die afdeling vir die beste uitbeelding van ’n hedendaagse gebeurtenis nege ander afdelings waarin toekennings gedoen word.
Die SA Munt, wat die hartmunt gemaak het, is in 2009 bekroon in die afdeling vir die beste goue munt vir sy munt van een fynons “Witrenoster-safari deur Afrika” en het in 2012 die Munt van die Jaar-prys gewen vir sy halffynons- goue munt die “Natuur se familie – die meerkat”.
Meer oor: Hartoorplanting